Pellegrini, Peter, predseda vlády SR (2018-12-06):
Ďakujem veľmi pekne. Vážený pán poslanec, dámy a páni, aktuálnu bezpečnostnú situáciu na Ukrajine vnímame naďalej ako vážnu a všetci s napätím sledujeme vývoj situácie na Ukrajine, ako aj reakcie Ruska a Ukrajiny. Celá kauza má nielen právny, ale aj vojenský rozmer. A pre Slovensko v tomto štádiu konfliktu je dôležité, aby medzi Ruskom a Ukrajinou nedochádzalo k ďalšej eskalácii napätia. Bezprostredne po vyostrení situácie u nášho východného suseda som počas minulého týždňa zvolal viaceré operatívne porady a mimoriadne rokovania bezpečnostných a obranných zložiek Slovenskej republiky a začiatkom tohto týždňa som rokoval aj s vedením rezortu hospodárstva našich plynárenských spoločností. Dvadsiateho ôsmeho novembra som zvolal operatívnu poradu s cieľom v širšom spektre posúdiť pripravenosť Slovenskej republiky na možný vývoj vzťahov medzi Ukrajinou a Ruskou federáciou a následne bolo zvolané aj mimoriadne rokovanie Národného bezpečnostného analytického centra. Na tomto rokovaní bolo prijaté rozhodnutie ponechať stupeň ohrozenia Slovenska na súčasnej úrovni dva a v prípade ďalšej eskalácie napätia medzi Ukrajinou a Ruskou federáciou bude zvážené vydanie rozhodnutia o začatí činnosti Národného bezpečnostného analytického centra v režime 24-hodinovej prevádzky. Keďže stále je v platnosti vyhlásenie ukrajinského prezidenta o stave vojnového ohrozenia v 10-tich administratívnych oblastiach Ukrajiny, časť obyvateľstva Ukrajiny sa môže začať presúvať z východných častí Ukrajiny na západ, čo môže vytvárať tlak na prekročenie našej hranice. Preto situáciu monitorujeme a môžem potvrdiť, že k zvýšenému prílivu ukrajinských občanov, ktorí by nelegálnou cestou prekračovali našu hranicu, zatiaľ neprišlo. Chcem vás ubezpečiť, že v najvyššom záujme Slovenskej republiky a vlády Slovenskej republiky je hájiť záujmy jej občanov a Slovenská republika je pripravená brániť suverenitu a územnú celistvosť nášho štátu. Slovenská republika si dôsledne plní úlohy stráženia spoločnej slovensko-ukrajinskej hranice, a teda aj schengenského priestoru. Doposiaľ naše bezpečnostné a spravodajské zložky nezaznamenali indikátory, ktoré by naznačovali bezprostredné ohrozenie našej bezpečnosti. V prípade akéhokoľvek narušenia hraníc ozbrojené sily dokážu nasadiť disponibilné sily a prostriedky. Pre okamžité nasadenie sú k dispozícii príslušníci Policajného zboru a cudzineckej a hraničnej polície na monitorovanie slovensko-ukrajinskej zelenej hranice. Sme pripravení vysporiadať sa aj s prípadnými humanitárnymi problémami. Na riešenie možných utečeneckých kríz prichádzajúcich z Ukrajiny má Ministerstvo vnútra Slovenskej republiky spracovaný pohotovostný plán nasadenia síl a technických prostriedkov v prípade príchodu vysokého počtu nelegálnych migrantov na vonkajšiu hranicu Slovenskej republiky s Ukrajinou. O pripravenosti príslušných subjektov na zvládnutie možnej krízovej situácie informovala ministerka vnútra na včerajšom zasadnutí Bezpečnostnej rady Slovenskej republiky. Musím však zdôrazniť, že štátne orgány a orgány verejnej moci priebežne vzniknutú situáciu monitorujú, no zároveň nechcú bezdôvodne traumatizovať a strašiť spoločnosť. Vo vašej otázke sa pýtate aj na pripravenosť Slovenskej republiky zvládnuť prípadnú energetickú krízu. Keďže ide o mimoriadne dôležitú otázku, ktorá sa týka nielen zabezpečenia chodu našej ekonomiky, ale aj dodávok energií pre obyvateľstvo, bola uvedená otázka predmetom môjho záujmu začiatkom tohto týždňa. V oblasti energetickej bezpečnosti, ak by pod vplyvom eskalácie krízy došlo k obmedzeniu alebo zastaveniu dodávok zemného plynu, boli preverené zásoby zemného plynu a môžem konštatovať, že Slovensko má zásoby týchto komodít nad zákonom stanovenú lehotu, a preverili sme tiež pripravenosť reverzného toku plynovodu tak, aby sme boli aj naďalej schopní zásobovať Slovenskú republiku aj z iných zdrojov ako zo vstupného bodu na východe Slovenska. Spolu s ministrom hospodárstva sme rokovali s predstaviteľmi všetkých plynárenských spoločností o zabezpečení plynulých dodávok plynu počas zimného obdobia a pripravenosti na riešenie prípadných výkyvov, respektíve obmedzení v dodávkach plynu. Podobnú situáciu už musela vláda riešiť aj v roku 2009 a následne boli prijímané viaceré opatrenia na zlepšenie zaistenia a zvýšenie rezerv v zásobách plynu, ktoré dnes máme, a dnes je preto situácia podstatne lepšia. Kapacitami, ktorými dnes disponujeme, vieme v nasledujúcich mesiacoch pokryť spotrebu podnikov, ale aj domácností. A v súčasnosti všetky dodávky plynu z Ruskej federácie cez Ukrajinu idú podľa dohodnutého normatívneho režimu. Slovensko prostredníctvom diplomatických opatrení bude aj naďalej vplývať na obidva zúčastnené štáty s cieľom vyhnúť sa ďalšiemu vyhroteniu napätia v regióne. A Slovenská republika, ktorá v januári 2019 preberá ročné predsedníctvo v Organizácii pre bezpečnosť a spoluprácu v Európe, bude v tomto kontexte aj pokračovať a situácia na Ukrajine bude jednou z priorít nášho predsedníctva v OBSE a Slovensko ostane verné svojej konzistentnej zahraničnopolitickej pozícii založenej na dodržiavaní medzinárodného práva. Ďakujem veľmi pekne, pán poslanec.